Tore André Flo

Bakgrunn

Han ble født inn i en idrettsinteressert familie. I likhet med sine eldre brødre Kjell Rune og Jostein drev han med friidrett og høydehopp ved siden av fotballen. Etter videregående skole fikk han kontrakt med Sogndal Fotball. 
Hans bror Jarle Flo er også tidligere fotballspiller for Sogndal. Han er også fetter av Håvard Flo og onkel til Ulrik Flo, begge fotballspillere.

Proffkarrieren

Etter bare en sesong for Sogndal, flyttet han til Tromsø, og deretter til Brann i 1996. I Brann spilte han spiss sammen Mons Ivar Mjelde. I sin første sesong for Brann scoret han hele 19 mål på 24 kamper. Flo ble populær i Bergen, og grunnet suksess også på landslaget ble han ettertraktet i utlandet.  Bud i størrelsesorden 20-40 millioner skal ha tikket inn, men Flo avventet det hele, og benyttet seg i stedet av den splitter nye Bosmandommen, og bare minutter etter at han hadde seks måneder igjen av kontrakten med Brann signerte han for Chelsea.  Tromsø hadde krav på 30 prosent av overgangssummen, og uttalte at de hadde tapt 13 millioner på det som endte opp som en Bosmanovergang, noe som antyder en forventet overgangssum på om lag 45 millioner kroner.  Brann fikk 3,7 millioner kroner for å la Flo gå i sommerpausen i 1997, men Flo ble etter dette kalt den mest mislikte personen i Branns historie av Brannsupporterne, da de følte seg snytt for mangfoldige millioner. For å prøve å rette opp i det hele sa Flo fra seg 750 000 kroner, som han hadde krav på fra Brann, uten at Brannsupporterne ble så mye blidere av den grunn. Flo fikk 40 seriekamper og 28 mål for Brann i perioden 1996–97.
23 år gammel ankom Flo Stamford Bridge. Der ble han fort kjent for overraskende god teknikk til tross for sin høyde. I skyggen av spillere som Gianluca Vialli og Gianfranco Zola ble han aldri helt fast på laget, men han fikk likevel med seg 112 seriekamper og 34 mål for blåtrøyene. Totalt spilte han 163 kamper og scoret 50 mål for Chelsea FC. Etter fire år i London ble han kjøpt for 161 millioner av Glasgow-klubben Rangers. Der gjorde han seg fort bemerket med et hælsparkmål i sin første kamp. Til tross for god målteft mener enkelte at han var en flopp i Rangers. Etter to sesonger ble han solgt til Sunderland. Her slo han ikke helt til. Han fikk en sesong, men etter kun fire mål på 29 kamper ble Flo solgt til Serie A-klubben Siena sommeren 2003. I en ny rolle som hengende spiss gjorde han seg til en favoritt blant fansen, og mange Flo-fans mente at stryningen endelig hadde våknet igjen. Til tross for en noe lav effektivitet foran mål, ble hans to sesonger i Italia sett på som suksessrike. 
Sommeren 2005 vendte Flo hjem til Norge og Oslo-klubben Vålerenga. Skadeproblemer gjorde at han ikke levde opp til fansens forventninger og måtte spille en del kamper for reservelaget. Han fikk etter 2006-sesongen ikke fornyet kontrakt med Vålerenga, og gikk til den engelske førstedivisjonsklubben Leeds. Flo debuterte for Leeds 6. januar 2007 i en FA-cupkamp mot West Bromwich Albion, der WBA vant 3–1. I sin første seriekamp for Leeds 20. januar, igjen mot West Bromwich, scoret Flo allerede etter tre minutter. Leeds tapte kampen 2–3, og Flo pådro seg en skade som satte ham utenfor resten av sesongen. 
Etter Leeds' nedrykk til Football League One, ble Flo fristilt fra kontrakten, men trente likevel med klubben i oppkjøringen til 2007/08-sesongen, og undertegnet ny kontrakt kort før sesongstart. 11. mars 2008 annonserte Flo at han la opp som profesjonell fotballspiller. Flo var på banen i 24 kamper for Leeds og scoret fire mål.
21. november 2008 ble det klart at Flo skulle gjøre comeback for den engelske klubben MK Dons. Våren 2009 la han igjen fotballskoene på hylla etter å ha bommet på det avgjørende straffesparket som kunne sendt MK Dons til playoff finale for spill i championship.
Nok et comeback skjedde i 2011, da Flo 31. mars signerte en kontrakt med Sogndal. Signeringen kom etter at han og familien hadde flyttet til bygda der hans kones familie bor. Han var på sin første trening 11. juli, og han debuterte i kamp 30. juli i Sogndals hjemmekamp mot Rosenborg.